Karen Ellemann (V), 2010-12-09:
Tak for det, formand.
Lad mig starte med at slå fast, at hvad angår det her beslutningsforslag, er regeringen enig med forslagsstillerne i, at den genmodificerede kartoffel Amflora, som indeholder en antibiotikaresistent genmarkør, ikke bør dyrkes i Danmark.
Det fremgår også af den danske bekendtgørelse om godkendelse af udsætning i miljøet af genetisk modificerede organismer, at der ikke i Danmark meddeles godkendelse til markedsføring af sådan nogle gmo'er.
Regeringen har også stemt imod en godkendelse i EU af Amflorakartoflen, fordi den indeholder en antibiotikaresistent genmarkør.
Men i den forbindelse har regeringen ikke kunnet forhindre Kommissionen i at godkende Amflorakartoflen til markedsføring i EU og dermed også til markedsføring i Danmark.
Den situation blev Folketinget gjort opmærksom på allerede tilbage i 2002, da Folketinget vedtog den danske genlov og bekendtgørelsen blev udstedt.
Her blev Folketinget oplyst om, at uanset den danske regel om, at der ikke i Danmark gives godkendelse til markedsføring af gmo'er, som indeholder antibiotikaresistente genmarkører, ville Danmark efter EU's gmo-udsætningsdirektiv skulle anerkende en EU-godkendelse af sådanne gmo'er.
Efter Kommissionens godkendelse af Amflorakatoflen har regeringen undersøgt de juridiske muligheder for at forbyde markedsføring og herunder dyrkning af Amflorakartoflen i Danmark.
I mit svar fra den 11. maj 2010 til Folketingets Udvalg for Fødevarer, Landbrug og Fiskeri blev de juridiske muligheder for at forbyde Amflorakartoflen i Danmark grundigt gennemgået, og konklusionen var, at der ikke inden for de gældende juridiske rammer er mulighed for at afvise Amflorakartoflen i Danmark.
Jeg har ikke hørt nye argumenter eller oplysninger, som ændrer ved det, og derfor står den her konklusion altså stadig væk ved magt.
Jeg er også opmærksom på, at Østrig, som også er nævnt i begrundelsen for folketingsbeslutningen, har anvendt sikkerhedsklausulen til at nedlægge forbud mod dyrkning af Amflorakartoflen under henvisning til en række argumenter af videnskabelig karakter.
Men som jeg tilkendegav over for Miljø- og Planlægningsudvalget den 4. november som svar på et udvalgsspørgsmål, har Miljøstyrelsen med bidrag fra Danmarks Miljøundersøgelser ved Aarhus Universitet vurderet, at de argumenter, som Østrig lægger til grund for deres forbud, ikke giver tilstrækkeligt grundlag for at nedlægge et midlertidigt forbud efter udsætningsdirektivets sikkerhedsklausul.
Jeg er også opmærksom på, at der i bemærkningerne til beslutningsforslaget her henvises til, at Kommissionen har udvist passivitet i forhold til en række medlemslandes anvendelse af sikkerhedsklausulen i forhold til gmo-majsen MON810, og der står også i bemærkningerne, at Kommissionen angiveligt har tilkendegivet, at man ikke vil retsforfølge medlemslande, som gennemfører sådan et forbud, inden de fremtidige regler for national godkendelse af gmo-dyrkning er lagt fast.
Kommissionen har i et memorandum af 2. marts 2010, »Questions and Answers on Genetically Modified Organisms«, oplyst, at de verserende sager om medlemslandenes brug af sikkerhedsklausulen i forhold til dyrkning af MON810 vil blive set i lyset af Kommissionens forslag til ændring af udsætningsdirektivet om national selvbestemmelse vedrørende dyrkning af gmo'er.
Så jeg tvivler altså på, om det kan fortolkes, sådan som forslagsstillerne gør det.
Men jeg vil ikke ind i en diskussion af, om vi kan undlade at overholde gældende ret i en forventning om, at vi så ikke vil blive retsforfulgt, hvis vi gør det.
For regeringen er det helt klart, at man selvfølgelig ikke kan handle i strid med gældende ret.
Hvis man er utilfreds med gældende ret, kan man jo ikke bare lade være at overholde den, så må man lave den gældende ret om.
Og det er nøjagtig det, som regeringen aktivt arbejder for i forbindelse med Kommissionens forslag om at indføre en ret for medlemslandene i EU til selv at afgøre, om en EU-godkendt gmo skal kunne dyrkes på medlemslandets eget territorium.
Regeringen har forud for rådsmødet den 14. oktober her i år, hvor Kommissionens forslag blev drøftet for første gang, orienteret Folketinget om, at vi arbejder for at få afklaret, hvilke begrundelser Kommissionen mener medlemslandene kan anvende til at forbyde dyrkning på eget territorium.
Og dette er jo helt centralt, hvis vi skal kunne vurdere, om Kommissionens forslag indeholder en reel ret for medlemslandene til at forbyde dyrkning af gmo'er, og dermed vurdere, om Kommissionens forslag lever op til kravet i V 83 om nationale afgørelser vedrørende dyrkning af gmo.
Såfremt der i EU-retten indføres en reel frihed for EU-medlemslandene til selv at bestemme, om man ønsker dyrkning af gmo'er på eget territorium, vil Danmark jo ikke længere være EU-retligt forpligtet til at anerkende EU-godkendelsen af Amflorakartoflen.
Regeringen vil så herefter kunne forbyde dyrkning af Amflorakartoflen i Danmark.
Men så længe EU-reglerne er, som de er i dag, har vi ingen juridiske muligheder for at sikre, at Amflorakartoflen ikke bliver dyrket i Danmark i 2011, som krævet her af forslagsstillerne.
Og det er derfor, jeg er nødt til at afvise forslaget til folketingsbeslutning, da regeringen ikke har juridisk mulighed for at opfylde forslaget om at sikre, at Amflorakartoflen ikke bliver dyrket i Danmark i 2011.
Noget andet og nok så væsentligt er så, at der ifølge regeringens oplysninger ikke er noget, der tyder på, at Amflorakartoflen vil blive dyrket i Danmark i 2011 eller for den sags skyld de næste år fremover.
Jeg står med en mail fra BASF – det er dem, som producerer Amflorakartoflen – og BASF bekræfter, hvad de allerede har fortalt Folketingets Fødevareudvalg den 19. maj, at Amflorakartoflen ikke vil blive dyrket i Danmark i 2011.
Altså, det vil simpelt hen sige, at ejeren af Amflorakartoflen siger, at kartoflen ikke vil blive dyrket i Danmark i 2011.
Dem, som aftager stivelseskartofler i Danmark, og her er der fire danske kartoffelstivelsesfabrikker, har samtidig også tilkendegivet over for Miljøministeriet, at de ikke vil modtage den genetisk modificerede kartoffel Amflora til videre forarbejdning.
Så der er altså intet, der tyder på, at Amflorakartoflen skulle blive dyrket i Danmark i 2011.
Og det er den forsikring, som jeg kan komme med i dag.